Arthur (Walesin prinssi)

Arthur Tudor, Walesin prinssi, (19. tai 20. syyskuuta 1486 – 2. huhtikuuta 1502) oli Englannin kuningas Henrik VII:n ja Yorkin Elisabetin vanhin lapsi ja kruununperillinen. Arthur kuoli ennen isäänsä, joten hänestä ei koskaan tullut kuningasta. Henrik VII:n kuoltua kruunu siirtyi Arthurin nuoremmalle veljelle, josta tuli Henrik VIII.

 Suku 

Arthurin vanhemmat Elisabet York ja Henrik VII menivät naimisiin vuonna 1486. Lujittaakseen valtaansa Englannin kruunuun Henrik VII käski sukututkijoitaan jäljittämään esi-isänsä muinaisiin Englannin kuninkaallisiin. Kuninkaalliset historioitsijat julistivat, että Henrik VII polveutui kuningas Arthurista ja että Winchesterin linna Hampshiressa oli Camelot. Henrik vaati Elisabetia synnyttämään pojan, joka toisi takaisin Englannin kulta-ajan ja poika nimettäisiin esi-isänsä mukaan Arthuriksi.

Henrik VII muutti hovinsa Winchesterin linnaan, jotta hänen vielä syntymätön poikansa voisi syntyä siellä. Arthur syntyi 19. tai 20. syyskuuta linnassa ja kastetilaisuus pidettiin Winchesterin katedraalissa. Kummisetiä olivat Derbyn jaarli Thomas Stanley ja Oxfordin jaarli John de Vere. Leskikuningatar Elisabet Woodville, hänen äidinpuoleinen isoäitinsä, oli hänen kummitätinsä ja kantoi häntä seremonian aikana. Arthurista tehtiin Bathin ritari kastejuhlassaan. Ei tiedetä oliko Arthur vahva lapsi synnyttyään, sillä osa on sitä mieltä, että Arthurin varhainen kuolema johtui koko elämän kestäneestä fyysisestä heikkoudesta.

 Kihlaus ja avioliittosopimus 
Henrik VII oli innokas lujittamaan Englannin asemaa Ranskaa vastaan ja etsi tukea Ksstilian kuningatar Isabella Katolilaisen ja Aragonian kuningas Ferdinand Katolilaisen luota. Kun Arthur oli kaksivuotias, hänen avioliitostaan espanjalaisen prinsessan, infanta Catalina de Aragón y Castillon, kanssa sovittiin osana Medina del Campon sopimusta. Catalina oli Isabellan ja Ferdinandin nuorin tytär.

Isabellalla ja Ferdinandilla ei kuitenkaan ollut kiirettä naittaa tytärtään vaikka sopimus olikin tehty, he miettivät silti yhä vaihtoehtojaan. Ferdinand oli erityisen varovainen, sillä Tudoreiden hallintoa uhkasivat erilaiset kruununtavoittelijat, hanakimmin huijari Perkin Warbeck, ja Ferdinand lähettikin Warbeckin tukikohtaan Skotlantiin lähettiläs de Ayalan. Kun Warbeck oli hirtetty ja toinen mahdollinen uhka mestattu, Henrik VII:n hallinto vakiintui.

 Walesin prinssi, koulutus 
Vuonna 1489, kun Arthur oli juuri täyttänyt kolme vuotta, Henrik VII päätti, että tästä oli aika tehdä Walesin prinssi. Arthur vietiin Westminster Abbey'yn marraskuussa 1489 ja toivottiin, että seuraavan kuninkaallisen lapsen syntymä sattuisi yhteen tilaisuuden kanssa. Kuningatar Elisabet York synnytti Margaret Tudorin 29. marraskuuta. Seuraavana päivänä Arthurista tuli Walesin prinssi.

Noin vuonna 1491 Arthur aloitti virallisen koulutuksensa John Reden, Winchester Collegen entisen rehtorin, johdolla. Myöhemmin hänen koulutuksensa jatkoi sokea ranskalainen runoilija ja augustinolainen munkki Bernard André, ja sen jälkeen Thomas Linacre, entinen Henrik VII:n lääkäri. Arthurin koulutus kattoi kieliopin, runouden, retoriikan ja etiikan ja keskittyi historiaan. 

Arthur oli erittäin lahjakas oppilas, ja André kirjoitti, että Walesin prinssi oli joko ulkoa opetellut tai lukenut valikoiman Homerosta, Vergiliusta, Ovidiusta, Terentiusta, suuren osan Ciceroa ja laajan kirjon historiallisia teoksia, kuten Thukydideen, Caesarin, Liviuksen ja Tacituksen teokset. Arthur oli myös erinomainen jousiampuja ja oli oppinut tanssimaan "oikein miellyttävästi ja kunniakkaasti" vuoteen 1501 mennessä. 

Vuonna 1492 Arthur oli kuusivuotias ja hänet lähetettiin Ludlow'n linnaan Walesiin aloittamaan kunnon koulutus kuninkaaksi. Koulutuksen malli oli peritty Henrik VII:n edeltäjältä, Edvard IV:ltä, joka oli käyttänyt samaa koulutusta pojalleen Edvard V:lle. Arthuria palvelivat tärkeiden Englannin, Walesin ja Irlannin ylimysten pojat.

Ei tiedetä oliko Arthur läheinen sisarustensa kanssa, heidän reaktioitaan hänen kuolemaansa ei ole dokumentoitu. Margaret Tudor nimesi myöhemmin yhden lyhyen aikaa eläneen poikansa, Rothesayn herttuan, veljensä Arthurin mukaan vuonna 1509, aikaan jolloin heidän isänsä kuoli ja nuorempi veli Henrik VIII nousi valtaan Arthurin kuoleman jälkeen. Arthurin suhteesta veljeensä ei tiedetä ja voi olla etteivät he tunteneet toisiaan hyvin, sillä Arthur oli jo lähetetty Ludlow'n linnaan, kun nuorempi veli Henry oli viisivuotias.

 Avioliitto 

Kahden vuoden ajan Arthur kirjoitti muutamia latinankielisiä kirjeitä morsiamelleen ja infanta Catalina vastasi muodollisesti. Nuoripari ei kuitenkaan ollut koskaan tavannut ja kirjeet kirjoitettiin opettajien ohjeiden mukaan ja ne olivat enemmän ystävällisiä kuin kiihkeitä. Kun Arthur oli 14-vuotias, Ferdinand ja Isabella lupasivat lähettää tyttärensä Catalinan Englantiin, mutta tämä tapahtui vasta kun Arthur täytti 15 ja Catalina saattueineen lähti matkaan. Espanjalaiset saapuivat 4. marraskuuta 1501 ja pari tapasi viimein Dogmersfieldissä Hampshiressa.

Nuorten ensivaikutelmista on kerrottu vain vähän, mutta Arthur kirjoitti vanhemmilleen ja lupasi olla uskollinen ja rakastava aviomies ja myöhemmin hän kertoi vanhemmilleen olevansa suunnattoman iloinen, kun sai pidellä suloisen morsiamensa kasvoja. Kymmenen päivää myöhemmin, 14. marraskuuta 1501, Arthur ja Katariina Aragonialainen vihittiin St. Paulin katedraalissa. Juhlapäivän päätteeksi oli vanha keskiaikainen seremonia, jossa suuri osa hovia peitteli nuoren parin sänkyyn saman peitteen alle avioliiton täytäntöön panoa varten. Arthur kuoli alle puoli vuotta avioliiton solmimisen jälkeen.

 Kuolema ja jälkivaikutukset 

Nuoripari matkusti pian häiden jälkeen Ludlow'n linnaan Walesin rajalle, missä Arthur asui Walesin prinssinä. Arthur kuoli yllättäen 15-vuotiaana. Hänen kuolinsyynsä oli tuntematon, mutta se on saattanut olla tuberkuloosi, diabetes tai hikitauti. Katariina sairastui myös, mutta hän selviytyi taudista. Arthurin veljestä, Yorkin herttua Henrystä, ei tehty Walesin prinssiä ennen kuin oli varmaa ettei Katariina odottanut Arthurille lasta. Katariina eli epätietoisuudessa kunnes hänestä tehtiin Henrik VIII:n ensimmäinen vaimo pian tämän kruunajaisten jälkeen vuonna 1509. Hän oli kuusi vuotta miestään vanhempi.

Henrikistä tuli Henrik VIII, kruununperillinen Arthurin kuoltua. Hän ei ollut valmistautunut asemaan ja valmistautumisen ja koulutuksen puute näkyi Henrikin varhaisimpien hallintovuosien aikana, kun vanhemmat valtiomiehet, kuten kardinaali Thomas Wolsey ja kuningatar Katariina Aragonialainen vaikuttivat valtion asioihin.

 Hautajaiset 

Prinssi Arthurin ruumis vietiin Ludlow'n linnasta Worcesterin tuomiokirkkoon isossa saattokulkueessa, jota johtivat Sir William Uvedale ja Sir Richard Croft. Arthur haudattiin Worcesterin tuomiokirkkoon, jossa on yhä "Prinssi Arthurin pyhäkkö". 

Arthurin isä, kuningas Henrik VII, ei osallistunut poikansa hautajaisiin. Syy kuninkaan poissaoloon on epäselvä; monien mielestä matka oli liian pitkä tai hän oli liian stressaantunut. Ajan tavan mukaan myöskään äiti Elisabet York ei osallistunut hautajaisiin. Myös leski Katariina Aragonialainen jäi pois saattueesta, sillä hän oli vielä vakavasti sairaana samassa hikitaudissa, johon Arthur kuoli.

Luokka:Vuonna 1486 syntyneet
Luokka:Vuonna 1502 kuolleet
Luokka:Englannin kuninkaalliset
Luokka:Tudor-suku